Lliɣ d anelmad amezwaru deg uɣerbaz xas akken kkreɣ-d di lḥif d tmuɣbent. Imawlaniw , seg tkerza i d-sasayen aɣrum. Yal armud deg-s uwseɣ :ugmeɣ-d aman ɣef uɣyul, rennuɣ d tabelyunt deg ufus-iw.Ɛebbaɣ-d iqeccuḍen neɣ isɣaren deg tzegwa ɣef uɛrur-iw aleqqaq.Ksiɣ aqḍar d tqeḍɛit di tɣaltin merra i d-yezzin i taddart-iw.Gemreɣ-d agicur seg lexlawi ;gemreɣ s umger yerna ḥuceɣ s ufus igezen s yisennanen n ucikaw.Leqḍeɣ azemmur , iḥbuben ula d abelluḍ n wuccen leqḍeɣt-id i wactal.